
Text rozhodnutia
Súd: Krajský súd Bratislava Spisová značka: 2Co/365/2013 Identifikačné číslo súdneho spisu: 1312203752 Dátum vydania rozhodnutia: 28. 08. 2013 Meno a priezvisko sudcu, VSÚ: JUDr. Mária Hajdínová ECLI: ECLI:SK:KSBA:2013:1312203752.1 Uznesenie Krajský súd v Bratislave v právnej veci navrhovateľa: Z. R. E., E..A..O.., R., Š. Č.. XX, IČO: XX XXX XXX, zastúpený spoločnosťou TOMÁŠ KUŠNÍR, s.r.o., Bratislava, Údernícka č. 5, IČO: 36 613 843, za ktorého koná Mgr. Tomáš Kušnír, proti odporcovi: A. R. K. M. O. I. T. , bytom R., A. Č.. XXX, narodený dňa X.XX.XXXX, o zaplatenie sumy 1.352,97 €, s príslušenstvom, na odvolanie navrhovateľa proti uzneseniu Okresného súdu Bratislava III. zo dňa 3. júna 2013, č.k. 6 C 194/2012-66, takto r o z h o d o l : Odvolací súd napadnuté uznesenie súdu prvého stupňa p o t v r d z u j e . Žiaden z účastníkov n e m á právo na náhradu trov odvolacieho konania. o d ô v o d n e n i e : Okresný súd Bratislava III. uznesením zo dňa 3.6.2013, č.k. 6 C 194/2012-66, zastavil konanie podľa ustanovenia § 103, § 104 ods. l prvá veta O.s.p. Mal za preukázané, že odporca s uvedenými identifikačnými znakmi (menom, priezviskom, dátumom narodenia, bydliskom) sa ako fyzická osoba v registri obyvateľov Slovenskej republiky nenachádza a daným podmienkam nevyhovuje žiaden záznam vykonanej lustrácie v registri obyvateľov, lustrácie prostredníctvom registra Sociálnej poisťovne, resp. Ústrednej evidencie väzňov ZVJS SR. Dôvodil ďalej ustanovením § 19 O.s.p., § 7 ods. l Občianskeho zákonníka. Predpokladom spôsobilosti byť účastníkom konania je spôsobilosť mať práva a povinnosti podľa hmotného práva. Spôsobilosť fyzickej osoby mať práva a povinnosti vzniká narodením. Jedným z neodstrániteľných nedostatkov v podmienkach konania je aj nedostatok procesnej subjektivity. Spôsobilosť byť účastníkom konania patrí k základným podmienkam konania, na ktoré súd prihliada ex offo kedykoľvek počas konania. Navrhovateľom označený odporca neexistuje, a teda nemá spôsobilosť byť účastníkom konania. Ide o nedostatok podmienok konania, ktorý nemožno odstrániť ani postupom súdu podľa ustanovenia § 43 ods. l O.s.p. Žiadnemu z účastníkov nepriznal právo na náhradu trov konania, keďže konanie bolo zastavené. V tejto časti dôvodil ustanovením § 146 ods. l písm. c/ O.s.p. Proti tomuto uzneseniu podal včas odvolanie navrhovateľ dôvodiac tým, že súd prvého stupňa vec nesprávne právne posúdil. Návrh na začatie konania obsahoval všetky nevyhnutné náležitosti vyplývajúce z ustanovenia § 79 ods. l O.s.p. Dátum narodenia fyzickej osoby, resp. jej rodné číslo, je fakultatívnou náležitosťou návrhu na začatie konania, a preto jeho neuvedenie nie je nedostatkom, pre ktorý nemožno v konaní pokračovať. Rovnako sa nejedná o náležitosť, ktorú nie je možné oddeliť od ostatných identifikačných znakov odporcu. Odporcu preto bolo možné identifikovať aj bez dátumu narodenia. V konaní nejde o nedostatok podmienok konania, ktorý nemožno odstrániť. Nedostatok procesnej podmienky spôsobuje tzv. vadu konania, táto môže byť buď odstrániteľná alebo neodstrániteľná. Ak zistí, že ide o odstrániteľnú vadu konania, musí najskôr subsidiárne vyčerpať všetky procesné možnosti nápravy tejto procesnej podmienky a až v prípade, ak by tieto možnosti nápravy nedostatku procesnej podmienky zlyhali, môže konanie zastaviť; súd prvého stupňa nevyčerpal všetky možnosti nápravy. Ak konanie zastavil, jeho postup nie je vecne správny. Odvolaciemu súdu navrhol preto napadnuté uznesenie súdu prvého stupňa zrušiť a vec mu vrátiť na ďalšie konanie. Odvolací súd preskúmal vec (§ 212 ods. l O.s.p.), túto prejednal bez nariadenia pojednávania (§ 214 ods. 2 O.s.p.) a dospel k záveru, že odvolaniu navrhovateľa nemožno priznať úspech. Z obsahu spisu, predovšetkým z návrhu na začatie konania, nepochybne vyplýva, že navrhovateľ sa svojím návrhom podaným na súde prvého stupňa dňa 5.4.2012 domáha zaplatenia sumy 1.352,97 € spolu s príslušenstvom, keď odporca porušil povinnosti vyplývajúce mu zo zmluvy o pripojení zo dňa 21.1.2009, č. 6467441. Už zo zmluvy o pripojení (č.l. 4 spisu) vyplýva, že odporca je nesprávne označený, keď je u neho (muža) uvedené rodné číslo XXXXXX/XXXX. V návrhu na začatie konania navrhovateľ uviedol dátum narodenia odporcu dňa X.XX.XXXX. Teda už zo zmluvy o pripojení vyplýva, že navrhovateľ označil neexistujúci subjekt, v návrhu na začatie konania v označení odporcu potom nemožno hovoriť o tom, že ide o chybu v označení odporcu, ktorú bolo možné napraviť postupom podľa ustanovenia § 43 O.s.p. Sám súd prvého stupňa zistil, že navrhovateľom označený odporca v registri obyvateľov Slovenskej republiky sa nenachádza, nenachádza sa v databáze Sociálnej poisťovne, nie je vo výkone trestu odňatia slobody, ani vo väzbe. Podľa § 79 ods. l veta prvá, druhá, ods. 2 O.s.p. konanie sa začína na návrh. Návrh má okrem všeobecných náležitostí (§ 42 ods. 3) obsahovať meno, priezvisko, prípadne aj dátum narodenia a telefonický kontakt, bydlisko účastníkov, prípadne ich zástupcov, údaj o štátnom občianstve, pravdivé opísanie rozhodujúcich skutočností, označenie dôkazov, ktorých sa navrhovateľ dovoláva, a musí byť z neho zrejmé, čoho sa navrhovateľ domáha. Navrhovateľ je povinný k návrhu pripojiť listinné dôkazy, na ktoré sa odvoláva, okrem tých, ktoré nemôže pripojiť bez svojej viny. Podľa § 43 ods. l O.s.p. sudca alebo poverený zamestnanec súdu uznesením vyzve účastníka, aby nesprávne, neúplné alebo nezrozumiteľné podanie doplnil alebo opravil v lehote, ktorú určí, ktorá nemôže byť kratšia ako desať dní. V uznesení uvedie, ako treba opravu alebo doplnenie vykonať. Účastníci konania, ako aj ich zástupcovia, musia byť v návrhu označení tak, aby bolo nepochybné, kto sa má konania zúčastniť, aby nebolo možné ich zameniť s niekým iným a aby s nimi súd mohol konať. Ide o jednu z podstatných náležitostí návrhu, absencia ktorej bráni súdu pokračovať v konaní (v možnosti vecného prejednania návrhu). V prejednávanej veci v súlade s ustanovením § 79 ods. l O.s.p. navrhovateľ (úplne) presne neoznačil fyzickú osobu, proti ktorej návrh smeruje, spôsobom, ktorý poskytuje jeho presnú identifikáciu; presné označenie odporcu neobsahuje ani listinný dôkaz, od ktorého svoj nárok odvíja. Napokon navrhovateľ ani v odvolacom konaní odporcu presne neoznačil. Nemožno preto jednoznačne ustáliť, že v okamihu podania návrhu na súd navrhovateľom označený odporca existoval. Vo veci tak nastali neodstrániteľné nedostatky podmienok konania, ktoré odôvodňujú zastavenie konania podľa ustanovenia § 103, § 104 ods. l veta prvá O.s.p. V návrhu na začatie konania nestačí uviesť správny počet účastníkov konania na strane navrhovateľa a odporcu, títo musia byť aj presne označení. Dátum narodenia je síce fakultatívny údaj o účastníkovi konania, ktorý ale pomáha presne identifikovať osobu účastníka konania, vylučuje jeho zámenu s iným (rovnakého mena, príp. aj bydliska). Odvolací súd s poukazom na vyššie uvedené dôvody, zákonné ustanovenia, uznesenie súdu prvého stupňa ako vecne a právne správne potvrdil (§ 219 ods. l, 2 O.s.p.). Žiaden z účastníkov nemá právo na náhradu trov odvolacieho konania, keďže konanie bolo zastavené a nebol daný zákonný dôvod postupovať podľa ustanovenia § 146 ods. 2 O.s.p. (§ 224 ods. l, § 146 ods. l písm. c/, § 151 ods. l O.s.p.). Odvolací súd prijal rozhodnutie jednohlasne (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov v znení účinnom od 1.5.2011). Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1312203752.1 (dáta aktuálne k 14. 11. 2026). Záväzné je znenie zverejnené súdom.




